Тыатааҕыны бултааһын

(сиэр-туом туруоруутун сценарийа)

Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

**Тыатааҕыны бултааһын (сиэр-туом туруоруутун сценарийа)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; сценарийы сурууйуу М.С. Капитонова ; видеоҕа устуу, монтаж И.А. Семенов, М. М. Бережнов ; тыаһы-ууһу таҥыы С. П. Олесов, Р. А. Борисов ; компьютерга таҥыы М.А. Слепцова. - Дьокуускай : ЯККиИ, 2024. - 10 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу М.С. Капитонова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

Тыатаа5ыны бултааһын үгэстэрэ.

Саха киһитэ былыр былыргыттан баай хара тыатыгар бултаан-алтаан, булт сиэрин-туомун, үгэстэрин тутуһан дьонун-сэргэтин, дьиэ-кэргэнин аһатан-таныннаран бачча5а тиийэн кэллэ5э. Бултааһын – хоту дойду дьонун сүрүн дьарыктарыттан биирдэстэрэ буолар. Урут өбүгэлэрбит наар булдунан, балыгынан аһаан иитиллэн олорбуттара. Булка сыһыаннаах олус элбэх үтүө үгэстээхтэрэ, итэ5эллээхтэрэ.

Тыатааҕы – аар тайҕа аарымата

Эһэни былыр былыргыттан булчуттар уонна атын даҕаны дьон-сэргэ хара тыа маанылаах кыылын быһыытынан ытыктааннар аатын да ааттаабакка «тыатааҕы», « кырдьаҕас», «оҕонньор» дииллэр. Онтон Өксөкүлээх Өлөксөй үлэтигэр маннык суруллар: «Кини, хоох, моҕус, сырҕан, аабый, талкы, мэлбэр, накыта, накыйбан, амаакаан, маппыйар, хардаҕас, хадаччы, хохтуула, улуу кыыл, ойуурдааҕы, сабарайдаах, арбаҕастаах, баппаҕайдаах» диэн суруллар.

Номоххо кэпсэнэринэн, эһэ аан бастаан биэс тарбахтааҕа үһү. Ону таҥара, кини биэс тарбахтаннаҕына мастаах дойдуга батыа суоҕа диэн, ыты саалаары гыммыт. Онуоха эһэ ыт сааланарыттан куттанан: «Ыты саалыан кэриэтэ миигин эрбэҕэ суох онор» - диэн көрдөспүт. Онтон ыла таҥара ыйааҕынан эһэ эрбэҕэ , ыт саата суох буолбуттар үһү.

Эһэ, номоххо кэпсэнэринэн, киһини төрүт өбүгэм диэн уруургуур уонна ытыктыыр эбит. Ол гынан баран боотур эһэ сиэниттэн көнөөн, итиэннэ бааһырдаҕына ыырыгар киирбиттэри, суолугар туора турбуттары кытта моһуоктаһыан сөп. Өскөтө киһиэхэ боотургуур түбэлтэтигэр, сиппит эһэ саба түһүөн иннинэ, абыычайын быһыытынан, икки саһаан холобурдаах сиргэ кэлэн бастаан икки атаҕар өрө турар. Ол аата кыыһырбытын биллэрээри, уордайбытын көрдөрөөрү тохтуу туһэр быһыыта. Уонна маҥнай баҕас төрүт өбүгэбин-киһини көрүмүүм, онтон дьэ синэ биир, иккиттэн биирбит буоллун диэбиттии, эр хаанын ылынаат, уҥа өртүнэн кырыыбалыы киэр хайыһаат, саба түһэр.

Ийэ эһэлэр оҕолорун бултуу баралларыгар улахан дүлүнүнэн баттаталлар эбит. Ийэ эһэ оҕолорун көмүскээн киһиэхэ саба туһэр суоһурҕанар. Сайынын кини оҕолорун илдьэ сир аһа, ордук сүгүн хойуутук үүнэр сиригэр сылдьар. Сыптарыйбытын сир астыы сылдьан көрбүттэрин кэпсииллэр. Хотугу норуоттарга эһэ кыыс о5ону, дьахтары кытта биир төрүттээҕин туһунан үгүс үһүйээннэр, остуоруйалар, итэҕэллэр баалларын билбэт киһи суоҕа буолуо. Дьахтар сыгынньах түөһүттэн эһэ кыбыстар үһү диэччилэр. Ол иһин эһэҕэ түбэспит дьахталлар сыгынньах түөстэрин көрдөрөн тыыннаах хаалбыттарын туһунан элбэх үһүйээн баара туоһулуур.

Харыс тыллар

Эһэни былыр-былыргыттан булчуттар уонна да атын дьон-сэргэ хара тыа маанылаах кыылын быһыытынан ытыктааннар аатын да ааттаабакка «тыатааҕы», «кырдьаҕас», «оҕонньор», «баппаҕайдаах», «арбаҕастаах» дииллэрэ. Кини туһунан быһыта-орута саҥарбаттара, оннооҕор өлөн да сыттаҕына иннин быһа хаампаттара. Хас биирдии мүһэлэрин уонна киниэхэ сыһыаннаах киһи дьайыыларын барыларын тус-туһунан атаахтатан уонна сымнатан ааттыыллара. Оннук биһиги кэммитигэр диэри тиийэн кэлэн, ордон хаалбыттары манныктары ааттаталыахха сөп:

Тириитэ – даппыта, арбаҕаһа; төбөтө – харамдьыта, хачыыбата; сүрэҕэ – нохтолооҕо; хараҕа- кылатара; мунна-сытырҕыыра; тыла – салбаныаҕа; кулгааҕа-иһиллиэҕэ; тараһата-түһүлүгэ; атаҕа-тайанара; ытыһа – баппаҕайа; хаана – һээһэтэ; эмэһэтэ – кэннэ; уллуга – үлдьүнэҕэ; борбуйа- модьургуоҕа; агдата – эппэҥниирэ, сэбиргэҕэ; түөһэ – мөтөҥнүүрэ; уолуга – күөнэ.

Бу кэпсээбит үгэстэрим билигин үгүс сирдэргэ умнулуннулар. Эһэни харыстыыр сокуон тахсыаҕыттан дьоннор эһэни өлөрбүттэрин кэмниэ- кэнэҕэс, хомнуо-хойут, кырата 3 сыл буолан баран кэпсиир, оннооҕор кистиир идэлэннилэр.

Эһэни бултааһын сиэрэ-туома

Эһэ баай хара тыа маанылаах кыылын быһыытынан бултаннаҕына, былыр былыргыттан ытыктанар үгэстээх. Алдан уонна Өлүөхүмэ урукку булчут эбэҥкилэрин абыычайдарынан, эһэни арҕахха бултаатахтарына, баар дьонтон саамай кыра саастаахтара киирэн быалыыра, онтон бары соһон таһаараллара.

Астыы сылдьан «эмэһэ бүөтэ» дэнээччини, үрүҥҥүнү өҥнөөҕү, уһуна 20-чэ см, модьута 4-5 см кэриҥнээҕи ис ньоҕоҕор майгыннаах, хаппыт хойуулук курдугу суон оһоҕоһун бутэһигиттэн булан ылаллара. Онтукалара сороҕор 10-лыы см уһуннаах икки буолара. Маны булчуттар эмп гыналлара. Итиэннэ кыра ыарыыга олус көдьүүстээҕин туһунан аһара хайгыыллара. Үксүгэр, ис ыарыытыттан уонна уопсай доруобуйаҕа туһалаах диэн оргутан иһэллэрэ. Эһэ ити бүөлэрин саас ар5ахтан тахсаат, бэйдиэ туһэрбитинбуллахтарына, булчуттар син эмтэнэллэрэ. Ол гынан баран, ньоҕох эмтиир суолтатын өрсыттаҕына сутэрэрин, оттон сииктээх, инчэҕэй буоллаҕына сутэрбэтин туһунан билэллэрэ. Тоҥустар эһэ5э оҥорор малааһыннарын «сэбээрин» эбэтэр «курум» диэн ааттыыллара.

Сэбээрини эбэтэр куруму эһэ ис сыатын, оһоҕоһун, сурэҕин, быарын, бүөрүн холбуу кырбаан илдьирийиэр диэри буһараллара. Онтукалара арыылаах саламааттааҕар ордук сытыы уонна минньигэс буолар эбит. Маны баар дьон бары хамыйаҕынан үллэстэн сииллэрэ. Урукку үгэскэ кэпсэнэринэн, курумца лаппа кырдьыбыт, оҕоломмот буолбут кырдьаҕастар уонна эмээхситтэр сылдьаллара, онтон кэргэнэ суох уолаттары, кыргыттары адьас чугаһаппаттара. Эһэ этин «хоох» диэн баран сииллэр. Ол аата «эн эккин суор сиэтэ» диэн суолталаах.

Хачыыбатын (төбөтүн) кырбастаан эттээбэккэ, уҥуоҕун алдьаппакка эрэ, бутэйдии төкүнүччү буһараллара. Уонна айыырҕааннар, ол аата эһэҕэ тубэһэн тыыннаахтыы кирдэримээри, тиистэринэн көмүллээбэттэрэ. Сытыы быһаҕынан чараастык элийэ быһан, бултаабыт дьонтон аҕамсыйа барбыттара бастаан сииллэрэ. Эһэни буутун бэйэтин биир да сиринэн уҥуоҕун тоһуппакка, сүһүөҕүнэн араарбакка, сүгэнэн эттээбэккэ сытыы быһаҕынан этин ыраастык сулуйан ылаллара. Оччоҕо эһэ бүүс-бүтүн, ып-ыраас уҥуох дьардьама буолара. Онтон бэйэтин тириитин саҕа улаханнаах, ыарҕа талаҕы туора-маары кириэстии, балыкка туттуллар мас эбэтэр талах тымтай курдук адарайдыы орон тэллэх оҥороллоро. Алааска, үрэххэ эбэтэр өнньүөскэ үүнэр имигэс талаҕы көпсөлөөн кэлгиэ бэлэмнииллэрэ. Дьэ уонна аал уоттарын тигинэччи оттон, аҕырбыт арыынан аһата-аһата аттаныы-атаарыы алгыстарын алҕаан-туомнаан бараллара:

Аар хара тыа маанылаах кыыла,

Ардай аһыылаах «амаакаан » барахсан!

Өрт-хаан отууга, дьит-хаан дьиэҕэ киирэн,

Ахтаах арыынан аһаан-сиэн эрэҕин.

Аны кэнэҕэс да мэлдьитин:

Ардай аһыыгын адаарыннаппат буол,

Сытыы тыныраххын сараадаппат буол,

Киҥҥин-нааргын кистии-саба туттар буол!

Иннибитин быһа-хото хаамымаар,

Уу харахпытын утары көрүмээр!

Үссэнэбит эн минньигэс эккинэн,

Үөһэ тыынныбыт, үөрдүбүт-көттүбүт…

Адьаппакка эн урусхал уҥуоххун

Араҥастаан эрэбит биһи бүгүн.

Манна куруук баар буолуо ахтаах арыы,

Манна өрүүтүн тосхойуо сылаас уот…

Алҕаан-туомнаан бараннар, уҥуох дьардьамаларын алдьаппакка бэркэ сэрэнэн ыарҕа тэллэхтэригэр суулууллар. Көпсөлөммүт бэлэм талахтарынан эпсэри тутан үүйэллэр, курдуу хас да сиринэн кытаанахтык сөллүбэт гына кэлгийэллэр. Онтон кыыһырбыт-кыйахаммыт быһыынан тургэнник туттан-хаптан эрчимнээхтик хамсанан дьиэттэн таһаараллар. Уонна тэйиччи соҕус, баай тиит төрүт мутуктарыгар киһи тиийбэт гына соҕуруу диэки хайыһаннаран ыйаан кэбиһэллэр. Ол аата, урукку үгэһинэн ааһан иһээччилэргэ суолу ыйааччы, булчуттарга дьол-соргу тосхойооччу, эһэкээн тардааччы буолара.

**СЦЕНАРИЙ**

Тыатааҕыны бултааһын сиэрэ-туома

*Сыала-соруга: Оҕолорго тыатааҕыга бултааһын сиэрин-туомун үөрэтии.*

**Оруолларга:**

Мунаах – ньымаат, биэс уонугар чугаһаан эрэр саастаах мындыр киһи.

Мэкичээн – Үс уонугар чугаһаабыт эдэр киһи.

Аамый – Үс уонугар чугаһаабыт эдэр киһи.

***ЗТМ***

*(харана, оһох тыаһа, алгыс иһиллэр)*

Сцена кэтэҕэр саҥа:

Аал уотум иччитэ,

Бырдьа бытык,

Кыырык түьүмэн

Аан Уххан тойон эһэккээм!

Баай хара тыа иччитэ

Баай барыылаах баай Байанай!

Алтан куолай айаххытыгар

Арыылаах аһы

Ааттаһан туран кутан эрэбин,

Көмүс күөмэйгитин

Сыа-сым тутан

Кундулээн эрэбин!

Баай хара тыам иччитэ

Бардам тутуу,

Барылы кэскил,

Баай Байанай тойон эһэккээм

Өлүүлээрэй диэн,

Тосхойоорой диэн

Хоолдьуктаах бэйэм хоҥкуйан

Сүһүөхтээх бэйэм сүгүрүйэн эрэбин!

Уот аа-дьуо сырдыыр, үс булчуттар ойуурга тоҥуу хаарынан хааман иһэллэрэ көстөр. Тыатааҕы арҕаҕыгар тиийэллэр. Тыатааҕы арҕаҕын таһыгар туран Ньымаат дьаһайар, онно икки булчуттар тыатааҕы арҕаҕын ааныгар уонча маһы кириэстии, хардарыта анньаллар, онтон тэйиччи баран сааларын-саадахтарын, үҥүүлэрин-батастарын бэлэмнииллэр. Ньымаат сиэрдийэ ылан арҕах үрдүгэр тахсан алгыс этэр.

**Ньымаат:**

Иккилээхпэр ийэм өлбүтэ,

Аҕыстаахпар аҕам өлбүтэ,

Түҥ тулаайахпын.

Ойбоннун буллар,

Аһыахпар аһым суох,

Таҥныахпар танаһым суох.

Ньымаат сиэрдийэтин арҕах үөлэһинэн уган тыатааҕы ханна сытарын көрдүүр, булар. Ол кэннэ биир булчут биэс сиэрдийэни биирдиилээн Ньымаакка биэрэр, Ньымаат ол сиэрдийэлэри арҕах үөлэстэригэр, түннүктэригэр туора-маары угар, онтон тыатааҕыны булбут сиэрдийэтигэр тиийэн тыатааҕыны анньыалыыр, кэйиэлиир. Бу кэннэ сиэрдийэтин эргитэ-эргитэ тыатааҕы түүтүн сиэрдийэҕэ эрийэн тардыалаан уһугуннарар. Тыатааҕы уһуктан күрдьүгүнүүр, ырдьыгыныыр. Тыатааҕы кыыһыран Ньымаат сиэрдийэтин охсор, Ньымаат тэмтэрийэн ылар, өссө күүскэ сиэрдийэннэн анньыалаан кыйахалыыр.

Тыатааҕы уһуктан күрдьүгүнүү-күрдьүгүнүү арҕах ааныгар кэлэн тахса сатыыр, хара мастартан иннэр. Ол кэмнэ биир булчут үнүүтүн ылан тыатааҕыны хаста да сыыһа анньар, ыксыыр, онтон биир түгэҥҥэ сөп тубэһиннэрэн үҥүүтүн тыатааҕы төбөтүн кэтэҕэр анньар. Тиргиллии буолар. Ыксыыллар. Иккис булчут кэлэн үҥүүтүнэн тыатааҕыны батары туһэр. Тыатааҕы оргууй күрдьүгүнүү-күрдьүгүнүү саҥата сүтэн хаалар.

Ньымаат кэлэн тыатааҕы чахчы өлбүтүн билгэлиир, иһиллиир, үҥүүтүнэн анньыалаан көрөр. Онтон өлбүтүн билэн олоро түһэн кыратык сынньанан тыын ылаллар. Ньымаат үөрүүтүттэн суордуу хаһыытыыр.

**Мунаах:** АлыкыаХуух! Хаах-хаах!

*Эдэр булчуттар эрдиэйэн үөрүүлэриттэн суордуу хаһытыыллар.*

**Мэкичээн:** Куух!

**Аамый:** Куух!

*Эдэр булчуттар олорон сынньана туһэллэр.*

**Мунаах:** Чэ, саҕалыаҕын. Ноо, эдэр киһи арҕахха эн киириэхтээххин. Быа бу баар. Итинтэн үс харыс кэриҥэ суон соҕус маста быһа охсон илдьэ киир.

**Аамый:** Сэп

**Мунаах:** Нохоо, ити арҕахха батары анньыллыбыт мастары хостотолоо.

*Мэкичээн үөһээ тахсан мастары хостуур.*

*Эдэр булчут ар5ахха киирэр, тыатаа5ыны быалыыр. Онтон үһүөн арҕахтан тыатааҕыны өр соҕус мадьыктаһан соһон таһаараллар. Эдэр булчуттар олоро туһэллэр.*

**Мунаах:** Чэйин, күммүт кылгас. Халлаан хараҥара илигинэ дьаьыйыаҕын. Кытаатын! Хамсаммахтаан!

**Бары:** Куух! Хаах-хаах!

ЗТМ.

Туһаныллыбыт литература:

1. «Байанай» сурунаал

2. Кулаковскай А. Е. «Научные труды», Якутск, 1979

3. «Кыраһа» сурунаал 1996, ахсынньы № 0 (холонуу-хомуурунньук)

4. Пахомов А. К. « Эһэ туһунан» , Дьокуускай, 1975

5. Пахомов А.К . «Аар тайҕа хаһаайына», Дьокуускай ,1984

6. Пахомов А.К. «Тыатааҕы» Дьокуускай , 1989

*Видео матырыйаалга сыһыарыы*

Тыатааҕыны бултааһын

(сиэр-туом туруоруутун сценарийа)

**Хомуйан оҥордулар**

**Винокуров Михаил Николаевич, Мыреева Василиса Вячеславовна**

**Дьокуускай, «ДьКуоИК» 2024**